ኢህአዴግ ከሀገር እኩል ፓርቲ ሆኖ (State Party) እስከ መቼ ይቆያል? ታሪክ በግልጽ ይመልሰዋል፣ ራሱ ኢህአዴግም የሚያውቀው ይመስለኛል፡፡ በበርካታ አገራት አብዮታዊ ትግሎችን መርተው ስልጣን የጨበጡ መንግስታትን ብቸኛው የማሸነፊያ መንገድ የህዝብ ብሶት ነው፡፡ ህዝብ በኢኮኖሚ ድቀት፣ በተስፋ መቁረጥ፣ በለውጥ እጦት ወዘተ … ሲዘፈቅ መንግስትን የመጣል አቅም ያገኛል፡፡ ጠንካራ ተቃዋሚዎች ቢኖሩም ባይኖሩም፡፡ እነ አቶ አላዛርኬ በኢህአዴግ እብሪታዊ አመራር በርካታ ዜጐች በድህነት ፍዳቸውን እያዩ ነው ቢሉም በኢትዮጵያ ውስጥ የሚታየው እውነት ግን እሳቸው ባሉት ደረጃ የሚገለጽ ነው ብዬ አላምንም፡፡ የድህነቱን መጠን አይደለም፣ ድህነቱ በኢህአዴግ የአመራር ግድፈት የመጣ መሆኑን እንጂ፡፡ ይህ የኢህአዴግን 20 አመታት ከአሜሪካውያኑ 20 አመታት ጋር እኩል የማነፃፀር አመክንዮዋዊ ስህተት ያስከትላል፡፡ አዎ የኔልሰን ማንዴላና የአቶ መለስ ዜናዊ 20 አመታት እኩል አይደሉም፡፡ በፍጹም፡፡ የኢህአዴግ የሊዝ አዋጅ አወዛጋቢነት እኮ በኢህአዴግ ስህተት ብቻ መለካት የለበትም፡፡ ግብር መክፈል የሚያመው ባለሀብት የሞላባትን ሀገር የሚመራ መንግስት በየቀኑ ቢደናበር እንኳን አይገርመኝም፡፡
